Suomalaiset kokevat käyttävänsä alkoholia vastuullisesti, kertoo Altian teettämä tutkimus (siirryt toiseen palveluun). Yli puolet verkkokyselyyn vastanneista koki, että juomakulttuuri on muuttumassa koko maassa vastuullisempaan suuntaan.

Muutoksen syyksi nähdään suomalaisten kasvava kiinnostus terveellisiin elämäntapoihin, kuten liikuntaan ja ruokavalioon.

– Terveelliset elämäntavat muuttavat juomakulttuuria kohtuullisempaan ja miedompaan suuntaan, Altian tutkimuspäällikkö Milla Sorsakivi kertoo.

Altian tutkimuksen mukaan vastuullinen alkoholinkäyttäjä on sellainen, joka nauttii kerrallaan vain muutaman annoksen alkoholia ja joka ei houkuttele muita nauttimaan juomia. Vastuullinen juoja nauttii alkoholia osana juhlaa tai muuta sosiaalista tilannetta.

Nuoret juovat vastuullisemmin kuin vanhempansa

Tutkimuksen vastaajien mukaan humaltuminen ei ole sosiaalisesti niin hyväksyttyä kuin aikaisemmin. Muutos näkyy etenkin nuorten juomisessa.

Noin viides vastanneista oli täysin samaa mieltä ja lähes puolet jokseenkin samaa mieltä siitä, että nuoret ovat vastuullisempia alkoholinkäyttäjiä kuin aiemmat sukupolvet.

– Monissa tutkimuksissa on havaittu, että nuoret ovat kunnollisempia kuin koskaan, Sorsakivi sanoo.

Kulttuuri muuttuu esimerkin avulla

Tehokkaimmaksi keinoksi kehittää alkoholikulttuuria vastaajat kokivat vanhempien esimerkin. Toisena kohtana vastaajat mainitsivat alkoholilainsäädännön purkamisen, minkä seurauksena alkoholin ympäriltä katoaa mystiikka ja vetovoima.

Sen sijaan heikoimmiksi keinoiksi vastaajat kokivat verotuksen kiristämisen ja alkoholin saatavuuden sekä mainonnan rajoittamisen.

Altian teettämä tutkimus toteutettiin tämän vuoden toukokuussa, ja kyselyn lopullisessa vastaajajoukossa oli yhteensä 1010 henkilöä. Vastanneet olivat iältään 18 vuotta täyttäneitä.